Φόρος τιμής στην Γουίτνεϊ Χιούστον στα Γκράμμυ
τα αίτια θανάτου της διάσημης τραγουδίστριας δεν έχουν ακόμα διευκρινιστεί
Η μουσική βιομηχανία πενθεί για την απώλεια της πολυβραβευμένης με Γκράμυ τραγουδίστριας και ηθοποιού Γουίτνεϊ Χιούστον που βρέθηκε νεκρή σε ξενοδοχείο του Λος Άντζελες το Σάββατο. Η Γουίτνεϊ Χιούστον έχασε την ζωή της την παραμονή της απονομής των βραβείων Γκράμυ στο Λος Άντζελες. Η ίδια είχε βραβευθεί έξι φορές με την εν λόγω διάκριση, ενώ είχε μεταβεί στο Λος Άντζελες για να συμμετάσχει στην τελετή της Κυριακής μαζί με εκατοντάδες άλλους καλλιτέχνες. Η τελετή των Βραβείων Γκράμμυ άρχισε με ειδική μνεία του παρουσιαστή LL Cool J για την διάσημη ερμηνεύτρια Γουίτνεϊ Χιούστον. Επίσης οι διοργανωτές των βραβείων ανέφεραν ότι η τραγουδίστρια Τζένιφερ Χάντσον θα παρουσιάσει ένα αφιέρωμα προς τιμήν της Χιούστον στην απονομή των βραβείων. Η αστυνομία ανακοίνωσε ότι η 48χρονη τραγουδίστρια βρέθηκε νεκρή αργά το απόγευμα του Σαββάτου στο δωμάτιο της σε ξενοδοχείο του Μπέβερλι Χιλς. Σύμφωνα με την αστυνομία τα αίτια θανάτου της διάσημης τραγουδίστριας δεν έχουν ακόμα διευκρινιστεί. Η Γουίτνεϊ Χιούστον έχει πουλήσει περισσότερα από 170 εκατομμύρια άλμπουμ, καθιστώντας την μια από τις πλέον εμπορικές τραγουδίστριες. Έκανε το ντεμπούτο της το 1985 με ένα άλμπουμ που έφερε το όνομα της και πούλησε σχεδόν 25 εκατομμύρια αντίτυπα σε ολόκληρο τον κόσμο. Λόγω του ταλέντου της μεταπήδησε από την μουσική στον κινηματογράφο όπου πρωταγωνίστησε σε ταινίες όπως «Ο Σωματοφύλακας». Τα τελευταία χρόνια η διάσημη τραγουδίστρια έδινε μάχη για να σταματήσει τις καταχρήσεις ναρκωτικών και αλκοόλ.